KOMISIJOS REGLAMENTAS (EB) Nr. 1819/2004
2004 m. spalio 20 d.
nukrypstantis nuo Reglamento (EB) Nr. 1342/2003 dėl tam tikrų javų, ryžių ir javų išvestinių produktų eksporto licencijų išdavimo svarstymo laikotarpio
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2003 m. rugsėjo 29 d. Tarybos reglamentą (EB) Nr. 1784/2003 dėl bendro grūdų rinkos organizavimo (1), ypač į jo 9 straipsnio 2 dalį ir 18 straipsnį,
atsižvelgdama į 2003 m. rugsėjo 29 d. Tarybos reglamentą (EB) Nr. 1785/2003 dėl bendro ryžių rinkos organizavimo (2), ypač į jo 10 straipsnio 2 dalį ir 19 straipsnį,
kadangi:
(1)
2003 m. liepos 28 d. Komisijos reglamento (EB) Nr. 1342/2003, nustatančio specialias išsamias grūdų ir ryžių importo ir eksporto licencijų sistemos taikymo taisykles (3), 8 straipsnio 1 dalyje numatyta, kad toje dalyje nurodytų produktų eksporto licencijos išduodamos trečią darbo dieną nuo paraiškų pateikimo, jei per tą laiką Komisija nesiimama specialių priemonių.
(2)
Šis svarstymo laikotarpis yra taikomas tiek eksporto licencijoms, pagal kurias grąžinamųjų išmokų suma lygi nuliui, tiek licencijoms, pagal kurias grąžinamųjų išmokų suma didesnė už nulį. Atsižvelgiant į Bendrijos rinkos aprūpinimą javais ir ryžiais 2004-2005 prekybos metais, reikėtų padidinti javų ir ryžių eksporto srautus, ypač eksporto srautus pasaulinės rinkos kainomis.
(3)
Esant tokiai padėčiai reikėtų laikinai sustabdyti trijų dienų svarstymo laikotarpį, per kurį sprendžiama dėl javų, ryžių ir tam tikrų javų išvestinių produktų eksporto licencijų, pagal kurias grąžinamųjų išmokų suma, įskaitant galimus pataisymus, yra lygi nuliui, išdavimo.
(4)
Šiame reglamente numatytos priemonės atitinka Javų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Nukrypstant nuo Reglamento (EB) Nr. 1342/2003 8 straipsnio 1 dalies pirmos pastraipos, minėtoje pastraipoje nurodytų produktų eksporto licencijos, kai grąžinamosios išmokos suma yra lygi nuliui, yra išduodamos paraiškų pateikimo dieną.
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. spalio 20 d.